Παμπελοποννησιακό Στάδιο

Το Παμπελοπονησιακό Στάδιο είναι αθλητική εγκατάσταση  ευρισκόμενο στην Πάτρα και συγκεκριμένα στην συνοικία Κουκούλι, νοτιοανατολικά του κέντρου της πόλης. 

Κατασκευάστηκε το 1981, με την ονομασία Εθνικό Στάδιο Πατρών. Το 2004 ανακατασκευάστηκε και έκτοτε πήρε την ονομασία Παμπελοποννησιακό Στάδιο, καθώς και φιλοξένησε αγώνες ποδοσφαίρου για τους Ολυμπιακούς Αγώνες της Αθήνας.  

Η αρχική του χωρητικότητα ήταν 16.000 θεατές και έπειτα από την ανακαίνιση του ανήλθε σε 23.588 θέσεις, με τις μισές από αυτές στεγασμένες. Μετά την παραχώρηση του στο Δήμο Πατρέων, η ακριβής καταμέτρηση των καθισμάτων έδειξε 20.252 πραγματικές θέσεις.

Γενικά στοιχεία
Διαθέτει στίβο 9 λωρίδων που περιβάλλει τον ποδοσφαιρικό αγωνιστικό χώρο. Επιπλέον, διαθέτει βοηθητικό ανοιχτό γήπεδο με φυσικό χλοοτάπητα (γρασίδι) με επίσης περιβάλλοντα στίβο, δύο μικρά γήπεδα ποδοσφαίρου με τεχνητό (πλαστικό) χλοοτάπητα, δύο ανοιχτά γήπεδα μπάσκετ, κυλικείο, αλλά και μεγάλους χώρους στάθμευσης οχημάτων. Ακόμα, στις αίθουσες του κάτω από τις κερκίδες στεγάζονται διάφοροι αθλητικοί και πολιτιστικοί σύλλογοι καθώς και φορείς της πόλης.

Το στάδιο, όπως επίσης και ο περιβάλλοντας χώρος ανήκει στο Ελληνικό Δημόσιο και το διαχειρίζεται ο Δήμος Πατρέων.

Χρήση
Το γήπεδο έχει χρησιμοποιηθεί στο παρελθόν από την Παναχαϊκή, η οποία έχει παίξει εκεί αρκετά παιχνίδια της κατά καιρούς, αλλά και από τον Πατραϊκό που αποτέλεσε την έδρα του για δύο χρόνια περίπου από το 1999 έως το 2001.  

Στο Παμπελοποννησιακό πραγματοποιούνται συχνά διάφορα αθλητικά γεγονότα, τουρνουά και διοργανώσεις, καθώς και μουσικές συναυλίες. Φιλοξενούνται ποδοσφαιρικοί αγώνες ανδρών και γυναικών πανελλήνιου και διεθνούς ενδιαφέροντος, επίσης το Πανελλήνιο Πρωτάθλημα Στίβου (6 συνεχόμενες χρονιές), καθώς και πανελλήνιες και τοπικές διοργανώσεις διαφόρων άλλων αθλημάτων (τοξοβολία, πίνγκ-πόνγκ, Σκάκι κλπ).  

Το 2005 διεξάχθηκε ο ποδοσφαιρικός τελικός Κυπέλλου Ελλάδας όπου ήρθαν αντιμέτωποι ο Ολυμπιακός με τον Άρη, με τους Πειραιώτες να νικούν με 3–0 και να κατακτούν τον τίτλο.  

Σήμερα το Παμπελοποννησιακό αποτελεί ένα πολυδύναμο αθλητικό κέντρο, καθώς και την μεγαλύτερη αθλητική εγκατάσταση στην Αχαΐα και την Δυτική Ελλάδα.  

Τοποθεσία
Το Παμπελοποννησιακό βρίσκεται στη ανατολική-νοτιοανατολική (ΑΝΑ) πλευρά της Πάτρας, στην συνοικία Κουκούλι και απέχει από το κέντρο της πόλης περίπου 4 χιλιόμετρα. 

Η κεντρική είσοδος και η πρόσβαση προς τους αθλητικούς χώρους γίνεται από την Λεωφόρο Πατρών-Κλάους, ενώ το στάδιο περιβάλλουν επίσης οι οδοί Ιωάννη Ρίτσου και Γεωργίου Σεφέρη καθώς και η Λεωφόρος Ελευθερίου Βενιζέλου (Κωνσταντίνου Τσάτσου από το ύψος του σταδίου και πάνω-ανατολικά).

Ανακατασκευή και Ολυμπιακοί Αγώνες 2004
Κατά την περίοδο των Ολυμπιακών Αγώνων του 2004 το Παμπελοποννησιακό φιλοξένησε διάφορους αγώνες ποδοσφαίρου. Συγκεκριμένα, εκεί διεξάχθηκαν πέντε προκριματικοί και ένας προημιτελικός από το τουρνουά ανδρών, καθώς και τρεις προκριματικοί, ένας προημιτελικός και ένας ημιτελικός από το τουρνουά γυναικών.

Αναγκαία προϋπόθεση όμως πριν την διεξαγωγή των αγώνων εκεί, ήταν η ανακατασκευή του σταδίου. Γι' αυτό το λόγο πραγματοποιήθηκαν εκτεταμένα έργα αναβάθμισης του από τα μέσα του 2002 μέχρι την άνοιξη του 2004. Η αρχιτεκτονική μελέτη ήταν ευθύνη του γραφείου Δέκαθλον Α.Ε. – Π. Συναδινός, ενώ τις εργασίες εκτέλεσαν οι εταιρίες «Έμπεδος» και «Δομική Κρήτης» με τη συνεργασία του γραφείου «Γραμματόπουλος – Πανουσάκης & συνεργάτες» και κόστος περίπου  30.000.000€.

Τα έργα που πραγματοποιήθηκαν περιέλαβαν: επέκταση της δυτικής εξέδρας, σκέπαστρο πάνω από τη δυτική πλευρά του σταδίου, νέες ηλεκτρομηχανολογικές εγκαταστάσεις, τοποθέτηση πλαστικών καθισμάτων, ηλεκτρονικούς πίνακες, αναμόρφωση όλων των χώρων κάτω από τις κερκίδες, κλειστό κύκλωμα τηλεόρασης, αλλαγή του ηλεκτροφωτισμού κ.α.. Η χωρητικότητα του σταδίου πριν την ανακαίνιση του, ανερχόταν περίπου σε 18.000 θεατές (χωρίς καθίσματα) και μετά από αυτή εκτιμήθηκε στις 23.588 θέσεις.

Η ανακατασκευή επιτρέπει τη μελλοντική ανέγερση επέκτασης των εξεδρών και από την ανατολική πλευρά του σταδίου, όμοια με τη δυτική η οποία ανακατασκευάστηκε και επεκτάθηκε το 2004. Αν πραγματοποιηθεί στο μέλλον κάτι τέτοιο, η χωρητικότητα του Παμπελοποννησιακού Σταδίου θα αυξηθεί κατά 6.500 θέσεις, φτάνοντας συνολικά περίπου τις 30.000 θέσεις.

Το ανακαινισμένο στάδιο παραδόθηκε σε χρήση στις 28 Μαρτίου του 2004 με την διεξαγωγή του τελικού του Κυπέλλου Ερασιτεχνών της Ε.Π.Σ. Αχαΐας ανάμεσα στο Ζαβλάνι και την Αστραπή Ψαροφαΐου.

Ρεκόρ
Το ρεκόρ προσέλευσης πριν την ανακαίνιση και την αύξηση της χωρητικότητας του, ήταν 16.839 θεατές σε ποδοσφαιρική αναμέτρηση ανάμεσα στον Ολυμπιακό και την Λάρισα το 1989.  

 Εξωτερικοί σύνδεσμοι 
pampeloponisiako.gr
stadia.gr

Παραπομπές

Κατηγορία:Στάδια ποδοσφαίρου στην Ελλάδα
Κατηγορία:Αθλητικές εγκαταστάσεις στην Πάτρα
Κατηγορία:Αθλητικές εγκαταστάσεις Θερινών Ολυμπιακών Αγώνων 2004
Κατηγορία:Παναχαϊκή Γ.Ε. (ποδόσφαιρο)
Κατηγορία:Στάδια πολλαπλών χρήσεων στην Ελλάδα